Diari Oficial de la Generalitat Valenciana


Sumari del DOGV 4184, del 06-02-2002 (2002/997)

ORDRE de 30 de gener de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/01/30/(2)/dof/vci/html**

### Dades del document

Número de DOGV
:   4184

Data del DOGV
:   06-02-2002

Secció del DOGV
:   I. DISPOSICIONS GENERALS

Número del document
:   2002/997


Data del document
:   30-01-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * funcionari
    * treball temporal
    * legislació
    * administració regional
    * personal contractat

ORDRE de 30 de gener de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià. [2002/X997]
  
L'article 5 del text refós de la Llei de la Funció Pública Valenciana, aprovat per Decret Legislatiu de 24 d'octubre de 1995, i modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, determina els supòsits en què pot nomenar-se personal funcionari interí per a l'exercici temporal de llocs de treball. El mateix precepte disposa que la selecció de personal serà realitzat pel sistema abreviat que s'establisca reglamentàriament, amb respecte dels principis d'igualtat, mèrit, capacitat i publicitat.
  
Per la seua banda, l'article 8 del II Conveni Col·lectiu per al Personal Laboral al Servei de l'administració de la Generalitat Valenciana, de 15 de maig de 1995, preveu la possibilitat de fer contractes laborals temporals en els supòsits previstos en el mateix article, i amb aquesta finalitat han d'establir-se borses de treball i el corresponent barem.
  
El Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana, aprovat pel Decret 33/1999, de 9 de març, del Govern Valencià, estableix en l'article 17 la previsió que la conselleria competent en matèria de funció pública dicte les normes de constitució i funcionament de les borses de treball per al nomenament de personal funcionari interí i la contractació laboral temporal, al mateix temps que fixe determinades bases a què han d'ajustar-se les referides normes. I en l'apartat 2 de la disposició transitòria cinquena ordena la constitució d'una comissió de seguiment i control de dites borses, en els termes que reglamentàriament es determinen.
  
En virtut d'això, en ús de les facultats que tinc conferides i prèvia negociació amb les organitzacions sindicals representades en la Mesa Sectorial de Funció Pública i en la CIVE,
  
ORDENE
  
Primer. Objecte
  
Aquesta ordre té per objecte regular la constitució i el funcionament de les borses d'ocupació temporal per a l'exercici provisional de llocs de treball, per mitjà del nomenament de personal funcionari interí o per mitjà de la contractació laboral temporal, segons corresponga a la naturalesa jurídica funcionarial o laboral del lloc.
  
Segon. Àmbit d'aplicació
  
Aquesta ordre és d'aplicació a les borses d'ocupació temporal corresponents als llocs de treball de l'administració del Govern Valencià la gestió de les quals estiga atribuïda a la Direcció General de Funció Pública, a exclusió de les borses de millora d'ocupació.
  
Tercer. Principi d'especialitat
  
Les borses es constituiran atenent el principi d'especialitat, segons la naturalesa, sector o categoria dels llocs a proveir. No obstant això, per afinitat de funcions, podran agrupar-se llocs de treball de diferents característiques, sempre que tinguen igual naturalesa funcionarial o laboral i pertanguen al mateix grup de titulació.
  
Quart. Llocs a proveir per mitjà de les borses d'ocupació temporal
  
Es podran proveir per mitjà de les borses regulades en la present Ordre les vacants definitives, els llocs temporalment vacants amb dret a reserva a favor del seu titular i les substitucions per qualsevol de les causes previstes legalment o reglamentària, la provisió de les quals no s'efectue d'acord amb el que disposa l'ordre que regula la millora d'ocupació com a sistema de provisió temporal de llocs de treball.
  
Cinqué. Constitució de les borses
  
1. Les borses de treball es constituiran per mitjà de resolució de la Direcció General de Funció Pública pel personal que ho sol·licite i que, havent participat en els processos selectius per a l'ingrés en l'administració del Govern Valencià que finalitzen a partir de l'entrada en vigor d'aquesta ordre, hagen aprovat els exercicis que s'indiquen en la resolució i acrediten també els requisits que li van ser exigits per a participar en el procés selectiu.
  
2. Quan les necessitats ho requerisquen, si no hi ha borsa o aquesta és insuficient, i no poguera constituir-se d'acord amb l'apartat anterior, la Direcció General de Funció Pública, prèvia negociació amb les organitzacions sindicals més representatives, podrà convocar la seua constitució per mitjà de resolució que establirà el procediment d'accés i selecció, d'acord amb el que preveu l'article 17 del Reglament aprovat pel Decret 33/1999, del Govern Valencià.
  
Sisé. Procediment d'assignació de llocs vacants
  
Quan escaiga cobrir amb caràcter temporal un lloc de treball per personal pertanyent a la corresponent borsa de treball, la Direcció General de Funció Pública citarà qui corresponga per torn. Qui no acudisca a la cita o renuncie al lloc de treball oferit no tornarà a ser cridat fins a ser completada la borsa. La incompareixença per causa de força major, degudament justificada, haurà de ser informada per la Comissió de Seguiment.
  
Seté. Procediment abreviat de provisió de llocs vacants
  
Quan siga urgent la necessitat de provisió temporal d'un lloc de treball i no hi haja borsa, o quan per les seus singulars característiques s'exigisca una determinada especialització o formació, a proposta de l'organisme o conselleria, podrà seleccionar-se per al seu acompliment a qui supere un procediment abreviat que consistirà en l'avaluació de la formació i experiència i en una entrevista per a determinar la idoneïtat del candidat al lloc de treball. Prèvia autorització de la Direcció General de Funció Pública, la selecció de candidats podrà realitzar-la l'organisme o conselleria corresponent, la qual formularà proposta motivada de nomenament a favor de la persona seleccionada. D'aquests nomenaments s'informarà a la Comissió de Seguiment.
  
Vuité. Composició de les borses de treball
  
L'ordre de prelació en la formació de les borses de treball s'obtindrà del resultat de la suma de la puntuació obtinguda en l'exercici o exercicis superats en el corresponent procés selectiu, més la que resulte de la baremació de mèrits, d'acord amb el que disposen els apartats cinqué i desé d'aquesta ordre. Tindran preferència en l'ordre els qui hagen aprovat un nombre més gran d'exercicis en els processos selectius. En cas d'igualtat de puntuació, prevaldrà la major obtinguda en el procés selectiu i si persistix la igualtat, qui l'obtinga en el barem. Si cal, es realitzarà per sorteig.
  
Nové. Efectes de la constitució de les borses
  
La constitució de nova borsa per qualsevol dels procediments que es regulen en la present Ordre produirà l'extinció de la precedent del mateix àmbit i igual especialitat.
  
Deu. Baremació de mèrits
  
1. En la composició d'una borsa, els mèrits seran baremats d'acord amb les següents normes:
  
1.1 Formació, fins a un màxim de 10 punts, d'acord amb els següents conceptes:
  
1.1.1 Titulació acadèmica. Per qualsevol títol acadèmic d'igual o superior nivell a l'exigit per a l'exercici del lloc de treball a proveir, a exclusió del que calga per a l'accés al lloc: 1,5 punts per títol, fins a un màxim de 3 punts. Només es puntuarà el títol o títols de major nivell; entenent-se compreses en aquest aquelles altres titulacions necessàriament prèvies per a l'obtenció del de nivell superior.
  
1.1.2 Cursos de formació i perfeccionament. Els cursos de formació i perfeccionament, dels quals les persones interessades posseïsquen certificat o credencial d'assistència, convocats o homologats per centre o organisme oficial de formació d'empleats públics, amb duració igual o superior a quinze hores, es valoraran fins a un màxim de 3 punts, segons la següent escala:
  
De 100 o més hores 2 punts
  
De 75 a menys de 100 hores 1,5 punts
  
De 50 a menys de 75 hores 1 punt
  
De 25 a menys de 50 hores 0,5 punts
  
De 15 a menys de 25 hores 0,2 punts
  
En aquest apartat no es puntuaran els cursos de valencià ni d'idiomes comunitaris. Tampoc no es puntuaran els cursos d'una carrera acadèmica; doctorat; ni d'instituts universitaris, quan aquests formen part del pla d'estudis del centre; ni els cursos de preparació o formació relacionats amb processos d'especialització i de selecció d'empleats públics, de promoció interna, de plans d'ocupació i d'adaptació del règim jurídic del personal a la naturalesa jurídica dels llocs de treball.
  
1.1.3 Valencià. El coneixement del valencià es valorarà fins a un màxim de 3 punts, prèvia acreditació d'estar en possessió del certificat expedit o homologat per la Junta Qualificadora de Coneixements de Valencià, d'acord amb la següent escala:
  
Coneixement oral: 0,75 punts
  
Grau elemental: 1 punt
  
Grau mitjà: 2 punts
  
Grau superior 3 punts.
  
Es puntuarà únicament el nivell més alt de coneixements de valencià que es posseïsca, sempre que no constituïsca requisit del lloc a proveir. En aquest últim cas, es valorarà exclusivament estar en possessió de certificat de coneixements del valencià superior a l'exigit com a requisit, conforme a la puntuació de l'anterior escala.
  
1.1.4 Idiomes d'altres països de la Unió Europea. Es valorarà amb 0,2 punts cada curs complet d'un idioma d'un altre país de la Unió Europea, o el seu equivalent si es tracta de cicles o, si és procedent, 12 crèdits, corresponents a títol expedit per una universitat o escola oficial d'idiomes, públiques o legalment reconegudes per a impartir estudis amb validesa oficial; fins a un màxim d'1 punt.
  
1.2 Experiència professional, fins a un màxim de 10 punts, conforme als següents conceptes:
  
1.2.1 Temps de serveis prestat en llocs de treball de l'administració del Govern Valencià, o dels seus organismes autònoms, que pertanguen al mateix o superior grup de titulació al del lloc que haja de proveir-se i igual naturalesa jurídica funcionarial o laboral i, si és procedent, sector, cos, escala, classe, subgrup i categoria professional: 0,1 punt per mes complet.
  
1.2.2 Temps de serveis prestats en llocs de treball de l'administració del Govern Valencià, o dels seus organismes autònoms, que pertanguen al mateix o superior grup de titulació, sense un altre requisit addicional: 0,075 punts per mes complet.
  
1.2.3 Temps de serveis prestats en altres administracions públiques, en llocs de treball del mateix o superior grup de titulació: 0,065 punts per mes complet.
  
1.2.4 Temps de serveis prestats en qualsevol administració pública, en llocs de treball de grup de titulació inferior al que es proveirà: 0,05 punts per mes complet.
  
1.2.5 Temps de treball en empreses privades o del sector públic, que no tinguen caràcter d'administració pública, sempre que el treball realitzat guarde relació amb la categoria professional, especialitat i funcions que corresponguen al lloc de treball que ha de cobrir-se: 0,025 punts per mes complet.
  
2. Dins del temps de treball a computar en l'experiència, s'inclourà el legalment qualificat de pràctiques en la contractació laboral i en els processos d'ingrés en la funció pública, així com els períodes treballats per a l'obtenció d'una especialització o l'exercici d'alguna professió.
  
3. L'experiència en les administracions públiques s'ha d'acreditar per mitjà de certificat expedit pel corresponent registre de personal. El treball realitzat fora de les administracions públiques, ha de provar-se amb el contracte laboral o certificat de l'empresa i el document o certificat expedit per l'òrgan competent de la Seguretat Social, que acredite haver cotitzat al corresponent sistema de previsió durant tot el temps que s'al·legue i en el grup de cotització que corresponga a la categoria professional a què es refereix l'anterior paràgraf 1.2.5.
  
4. Als únics efectes del present barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de constitució de la borsa.
  
5. Si cal, en la resolució per la qual es convoque la borsa s'efectuaran les adaptacions necessàries de la puntuació que s'establix en els apartats anteriors a fi que, respectant el percentatge que cadascun d'aquests suposa, la màxima puntuació que puga obtindre's en la baremació de mèrits siga equivalent al quaranta per cent de la puntuació màxima total que un aspirant puga aconseguir en el procés.
  
Onze. Comissió de seguiment
  
D'acord amb la disposició transitòria cinquena del Reglament de Selecció, Provisió de Llocs de Treball i Carrera Administrativa, aprovat pel Decret 33/1.999, de 9 de març, del Govern Valencià, es constituirà una Comissió de Seguiment, la composició de la qual, les funcions i el règim s'establiran reglamentàriament.
  
DISPOSICIÓ TRANSITÒRIA
  
Borses preexistents
  
Les borses de treball existents el dia de publicació d'aquesta ordre, seguiran en vigor fins que es constituïsquen les del respectiu àmbit i especialitat que han de substituir-les, conforme al que preveu l'article cinqué de la present Ordre.
  
DISPOSICIÓ DEROGATÒRIA
  
Queden derogades quantes disposicions d'igual o inferior rang s'oposen a aquesta ordre.
  
DISPOSICIONS FINALS
  
Primera. Habilitació reglamentària
  
Es faculta el director general de Funció Pública per a dictar les normes reglamentàries que requerisca el compliment i desenvolupament d'aquesta ordre.
  
Segona. Entrada en vigor
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 30 de gener de 2002
  
El conseller de Justícia i Administracions Públiques,


Còpia Permalink ELI